
Талданған нормативтік құқықтық актілердің тізбесі:

1) Қазақстан Республикасының Конституциясы;
2) «Әкімшілік құқық бұзушылық туралы» Қазақстан Республикасының Кодексі;
3) 2017 жылғы 25 желтоқсандағы «Салық және бюджетке төленетін басқа да міндетті төлемдер туралы (Салық кодексі)» Қазақстан Республикасының Кодексі;
4) «Сыбайлас жемқорлыққа қарсы іс-қимыл туралы» Қазақстан Республикасының Заңы;
5) «Ойын бизнесі туралы» Қазақстан Республикасының Заңы;
6) «Қазақстан Республикасының мемлекеттік қызметі туралы» Қазақстан Республикасының Заңы;
7) Әдеп жөніндегі уәкіл туралы ереже (Қазақстан Республикасы Президентінің 2015 жылғы 29 желтоқсандағы № 153 Жарлығы);
8) Қазақстан Республикасы орталық және жергілікті атқарушы органының заң қызметі туралы үлгілік ережені бекіту туралы (Қазақстан Республикасы Үкіметінің 2006 жылғы 9 қарашадағы № 1072 қаулысы);
9) Персоналды басқару қызметі (кадр қызметі) туралы үлгілік ережені бекіту туралы (Қазақстан Республикасы Мемлекеттік қызмет істері және сыбайлас жемқорлыққа қарсы іс-қимыл агенттігі Төрағасының 2016 жылғы 21 қазандағы № 15 бұйрығы).
	






















І. КІРІСПЕ БӨЛІМ
1.1. Негізгі ақпарат 
«Сыбайлас жемқорлыққа қарсы іс-қимыл туралы» Қазақстан Республикасы Заңының 7-бабына және Сыбайлас жемқорлыққа қарсы мониторинг жүргізу қағидаларына (Сыбайлас жемқорлыққа қарсы іс-қимыл агенттігі (Сыбайлас жемқорлыққа қарсы қызмет) Төрағасының 2020 жылғы 28 қаңтардағы № 22 бұйрығымен бекітілген) сәйкес Қазақстан Республикасы Мемлекеттік қызмет істері агенттігі мен оның аумақтық департаменттері кешенді сыбайлас жемқорлыққа қарсы мониторинг жүргізді.
Мақсаты: сыбайлас жемқорлыққа қарсы іс-қимыл туралы заңнаманың сақталуын қамтамасыз ету.
Мониторинг объектісі: мемлекеттік қызметшілер және мемлекеттік ұйымдарда немесе квазимемлекеттік сектор субъектілерінде басқарушылық функцияларды орындайтын тұлғалар.
Мониторинг нысаны: аталған тұлғалардың сыбайлас жемқорлыққа қарсы заңнаманы сақтау тәжірибесі.
Әдістері мен әдіснамалық негіздері: нормативтік құқықтық актілерді және құқық қолдану тәжірибесін талдау, сыбайлас жемқорлыққа қарсы              іс-қимыл туралы заңнаманы бұзушылықтарды анықтау және оларды жою бойынша ұсынымдар әзірлеу.
Өткізілу кезеңі: 2026 жылғы мамырдан маусымға дейін.
Дереккөздер: Қазақстан Республикасы Мемлекеттік қызмет істері агенттігінің аумақтық органдарының деректері, үкіметтік емес және халықаралық ұйымдардың мәліметтері, БАҚ ресми жарияланымдары және заңда тыйым салынбаған өзге де дереккөздер.
1.2. Ағымдағы жағдай 
Қазіргі жағдайда сыбайлас жемқорлыққа қарсы заңнаманы сақтау мемлекеттік институттарға деген сенім деңгейіне тікелей әсер ететін мемлекеттің негізгі әлеуметтік функцияларының бірі болып табылады. «Сыбайлас жемқорлыққа қарсы іс-қимыл туралы» Қазақстан Республикасының Заңы мемлекеттік қызметшілерге сыбайлас жемқорлыққа қарсы шектеулерді сақтау міндетін жүктейді.
«Сыбайлас жемқорлыққа қарсы іс-қимыл туралы» Заңына («Сыбайлас жемқорлыққа қарсы іс-қимыл туралы» Заңының 11, 12, 13, 14 және 15-баптары) сәйкес мемлекеттік қызметшілер үшін қаржылық бақылау шаралары, сыбайлас жемқорлыққа қарсы шектеулер, мемлекеттік функцияларды орындаумен сыйыспайтын қызмет, жақын туыстардың бірге қызмет істеуіне жол бермеу және мүдделер қақтығысы болған кезде лауазымдық міндеттерін атқаруға тыйым салу белгіленген.
2025 жылғы 1 қаңтардағы жағдай бойынша Қазақстан Республикасында мемлекеттік қызметшілердің штаттық саны 91 555 бірлікті, нақты саны 84 482 бірлікті (оның ішінде саяси мемлекеттік қызметшілер – 785) құрады. Мемлекеттік қызметшілердің орташа жасы 40 жасты құрайды, ал 35 жасқа дейінгі жастардың үлесі 34,6%-ды құрайды. Мемлекеттік қызметтегі орташа еңбек өтілі 11 жыл 9 айды құрайды.
Мемлекеттік қызметтегі әйелдердің үлесі 55,8% деңгейінде тұрақты болып қалуда, бұл ретте олар басшылық лауазымдардың жалпы санының  39%-ын иеленеді. Мемлекеттік органдарда мүмкіндігі шектеулі 942 адам жұмыс істейді, бұл мемлекеттік қызметшілердің жалпы санының 1,1%-ын (ерлер – 458, әйелдер – 484) құрайды.
«Қазақстан Республикасының мемлекеттік қызметі туралы» Заңына сәйкес, 2026 жылғы 1 шілдеден бастап орталық және жергілікті атқарушы органдарда мемлекеттік қызметке іріктеудің цифрлық жүйесі толық енгізілетін болады.
II. АҚПАРАТТЫҚ-ТАЛДАУ БӨЛІМІ 
2.1-бөлім. Жария функцияларды орындаумен байланысты лауазымдарға тағайындау кезінде тиімді алдын ала бақылаудың болмауы
Қаржылық бақылау сыбайлас жемқорлыққа қарсы іс-қимыл жүйесінің маңызды құралы болып табылады, оның мақсаты тұлғалардың кірістерінің, мүлкі мен міндеттемелерінің ашықтығын қамтамасыз ету, сондай-ақ заңсыз кірістер мен сыбайлас жемқорлық көріністерін жасыруға жол бермеу болып табылады. 
Қаржылық бақылау шараларын жүзеге асыру мақсатында «Сыбайлас жемқорлыққа қарсы іс-қимыл туралы» Заңының 11-бабында айқындалған тұлғалар активтер мен міндеттемелер туралы декларацияны және кірістері мен мүлкі туралы декларацияны ұсынады.
Анықтама үшін: активтері мен міндеттемелері туралы декларацияны Қазақстан Республикасының Президенттігіне, Қазақстан Республикасы Құрылтайының және мәслихаттардың депутаттығына, Астана, облыс, республикалық маңызы бар қалалардың, аудандық маңызы бар қалалардың, кенттердің, ауылдардың, ауылдық округтердің әкімі болуға, сондай-ақ жергілікті өзін-өзі басқару сайланбалы органдарына мүшелікке кандидаттар және олардың жұбайлары (зайыптары) (кандидат ретінде тіркелгенге дейін), сондай-ақ
Кірістері мен мүлкі туралы декларацияны жауапты мемлекеттік лауазымды атқаратын адамдар және олардың жұбайлары; мемлекеттік функцияларды орындауға уәкілеттік берілген адамдар және олардың жұбайлары; лауазымды адамдар және олардың жұбайлары; мемлекеттік функцияларды орындауға уәкілеттік берілген адамдарға теңестірілген адамдар және олардың жұбайлары ұсынады.
«Сыбайлас жемқорлыққа қарсы іс-қимыл туралы» Заңының 11-бабында көзделген талаптарды орындамағаны үшін мемлекеттік қызметшілер үшін Қазақстан Республикасының «Әкімшілік құқық бұзушылық туралы» Кодексінің 272-бабына сәйкес әкімшілік жауаптылық көзделген. Мемлекеттік лауазымға не мемлекеттік немесе оларға теңестірілген функцияларды орындаумен байланысты лауазымға кандидаттар болып табылатын тұлғалар үшін декларацияны ұсынбау тұлғаға тиісті өкілеттіктерді беруден бас тарту үшін негіз болып табылады.
Сонымен қатар, Салық кодексінің 418-бабына сәйкес кірістері мен мүлкі туралы декларация тұрғылықты (болу) жері бойынша есепті күнтізбелік жылдан кейінгі жылдың 15 қыркүйегінен кешіктірілмей ұсынылады. Белгіленген міндетке қарамастан, салық заңнамасында белгіленген талаптарын бұзу фактілері орын алуда. 
Бұл ретте аталған бұзушылықтар көбінесе тұлға мемлекеттік лауазымға тағайындалғаннан кейін және ол қызметтік міндеттерін атқаруға кіріскеннен кейін анықталады. 
Сыбайлас жемқорлыққа қарсы мониторинг қорытындысы бойынша тиісті міндет жүктелген тұлғалардың салық декларацияларын уақтылы ұсынбауының 471 фактісі анықталды. Материалдарды қарау нәтижелері бойынша 282 факті бойынша әкімшілік құқық бұзушылық туралы хаттамалар толтырылды.
Мысалы, Астана қаласында 2023–2024 жылдардың қорытындысы бойынша 142 мемлекеттік қызметші салық декларациясын уақтылы ұсынбағаны үшін ӘҚБтК 272-бабының 1-бөлігі бойынша ескерту түріндегі әкімшілік жауаптылыққа тартылды. 
Ақтөбе облысында білім беру және денсаулық сақтау басқармалары салаларында 128 адам осындай жауаптылыққа тартылды. 
Абай облысында 2025–2026 жылдары лауазымдарға тағайындалған          8 мемлекеттік қызметші (Абай және Аягөз аудандары әкімдерінің аппараттары, сондай-ақ Жаңасемей ауданы) ӘҚБтК 272-бабының 1-бөлігі бойынша ескерту түріндегі жауаптылыққа тартылды. Сонымен бірге, Абай облысы бойынша аумақтық департамент мемлекеттік органдардың басшыларына қатысты ӘҚБтК 680-бабы ("Мемлекеттік органдар басшыларының сыбайлас жемқорлыққа қарсы іс-қимыл жөніндегі шараларды қолданбауы") бойынша шаралар қолдану үшін ҰҚК Абай облысы бойынша Сыбайлас жемқорлыққа қарсы қызметіне ақпарат жолдады.
Атырау облысында Атырау қалалық Кәсіпкерлік және ауыл шаруашылығы бөлімінің бас маманы А.С.C., Атырау облысы Төтенше жағдайлар департаментінің бас маманы Д.У.Б. және Тұтынушылардың құқықтарын қорғау департаментінің бас маманы А.И.К. декларацияны белгіленген мерзімде ұсынбағаны үшін жауаптылыққа тартылды. 
Заңнама талаптарының орындалуын бақылау жөніндегі міндеттер жүктелген басшылық құрамдағы лауазымды тұлғалар да бұзушылықтарға жол беруде. Мәселен, Жетісу облысы Табиғи ресурстар және табиғат пайдалануды реттеу басқармасының бөлім басшысы Ш. М. 2024 жылғы декларацияны ұсыну мерзімін бұзғаны үшін ӘҚБтК 272-бабының 1-бөлігі бойынша жауаптылыққа тартылды. Ақтөбе қаласының «№ 5 қалалық аурухана» МКК басшысының емдеу ісі жөніндегі орынбасары Д.К.К. пәтерді мұраға алғаннан кейін және оны кейіннен 20 200 000 теңге сомасына сатқаннан кейін декларация ұсыну жөніндегі міндетін орындамаған.
Қостанай облысында «Қамысты» ЖШС директоры Г.М.О. 2024 жылғы активтері мен міндеттемелері туралы декларацияны ұсынбау фактісі анықталды. Батыс Қазақстан облысында денсаулық сақтау, білім беру, дене шынықтыру және спорт, ветеринария, мәдениет, тілдерді дамыту және архив ісі, жұмыспен қамтуды үйлестіру және әлеуметтік бағдарламалар басқармаларына, сондай-ақ қалалық және аудандық әкімдіктерге ведомстволық бағынысты мемлекеттік ұйымдарда және квазимемлекеттік сектор субъектілерінде басқарушылық функцияларды орындайтын 90 лауазымды тұлға декларацияларды мерзімін бұза отырып ұсынды.
2024 жылдың қорытындысы бойынша Түркістан облысында квазимемлекеттік сектор субъектілерінің 26 басшысы немесе олардың жұбайлары декларация ұсынбаған. Ақпарат жауаптылыққа тарту үшін Түркістан облысы бойынша Мемлекеттік кірістер департаментіне жолданды (шығыс № 06-39-06/203, 21 қаңтар 2026 жыл). Осыған ұқсас фактілер Павлодар облысында (14 жағдай), Алматы облысында (19 жағдай), Шымкент қаласында (3), Алматы қаласында (2), Маңғыстау облысында (1), Шығыс Қазақстан облысында (1) анықталды.
«Қазақстан Республикасының мемлекеттік қызметі туралы» Қазақстан Республикасы Заңының 16-бабының 7-тармағына сәйкес мемлекеттік қызметке кіретін адамдар және олардың жұбайлары мемлекеттік кірістер органдарына активтер мен міндеттемелер туралы декларацияны салық заңнамасы және «Сыбайлас жемқорлыққа қарсы іс-қимыл туралы» Қазақстан Республикасы Заңында белгіленген тәртіппен және мерзімдерде ұсынуға міндетті. 
Сонымен бірге, көрсетілген заңның 6-бабына сәйкес персоналды басқару қызметтері (кадр қызметтері) кадрларды іріктеуді ұйымдастырады, мемлекеттік қызмет өткеруге байланысты құжаттарды ресімдейді және мемлекеттік қызметшілердің дербес есебін жүргізуді жүзеге асырады. Анықталған фактілер кадр қызметтері мен басшылық құрам тарапынан декларациялау туралы заңнама талаптарының сақталуына тиісті бақылаудың жоқтығын айғақтайды.
Осылайша, қаржылық бақылау шараларын іске асыру декларацияларды тапсыру мерзімдерін формальды түрде сақтауды ғана емес, сонымен қатар барлық деңгейлерде осы міндеттің орындалуын сапалы бақылауды талап етеді. Анықталған бұзушылық фактілері (уақтылы ұсынбау, ұсынбау, декларациясыз тағайындау) декларанттар мен олардың басшылары тарапынан тәртіп деңгейінің жеткіліксіздігін, сондай-ақ кадр қызметтері тарапынан превентивті мониторингтің тиімсіздігін растайды. 
Осылайша, қаржылық бақылау іс жүзінде превентивті емес, кейінгі сипатқа ие. Тұлға сыбайлас жемқорлыққа қарсы міндетті талаптардың сақталуы расталғанға дейін мемлекеттік өкілеттіктерге, бюджеттік ресурстарға, басқарушылық шешімдерге және қызметтік ақпаратқа қол жеткізеді. Бұл мүдделер қақтығысының туындауына, мүліктік мүдделілікті жасыруға және жеке мүдделері үшін шешімдер қабылдауға алғышарттар жасайды.
Демек, мәселе декларацияларды уақтылы ұсынбаудың немесе ұсынбаудың жекелеген фактілерінде емес, мемлекеттік қызметке кіру және басшылық лауазымдарға тағайындау кезінде қаржылық бақылау талаптарының орындалуын алдын ала тексерудің тиімді механизмінің жоқтығында болып табылады. Қолданыстағы практика кандидаттардың заңнамада белгіленген міндеттерді сақтауын уақтылы бағалауды қамтамасыз етпейді және декларациялау туралы талаптарды орындамаған адамдарды тағайындауды жоққа шығармайды.
Қаржылық бақылаудың тиімділігін арттыру мақсатында кадр қызметтерінің мемлекеттік кірістер органдарының ақпараттық жүйелерімен өзара іс-қимылының автоматтандырылған механизмін енгізу орынды деп саналады, ол адамды лауазымға тағайындағанға дейін декларацияларды ұсыну фактісін автоматты түрде тексеруді, сондай-ақ оларды ұсыну мерзімдерін хабарлау және бақылау жүйесін көздейді.
	
2.2-бөлім. Жария функцияларды орындау кезінде жеке мүліктік мүдделілікті сақтау
«Сыбайлас жемқорлыққа қарсы іс-қимыл туралы» Қазақстан Республикасының Заңының 12-бабының 1-тармағына сәйкес, қызметтік өкілеттіктерді жеке, топтық және басқа да қызметтік емес мүдделерде пайдалануға жол бермеу мақсатында жауапты мемлекеттік лауазымды атқаратын адамдар, мемлекеттік функцияларды орындауға уәкілеттік берілген адамдар, оларға теңестірілген адамдар (Президенттікке, Құрылтай немесе мәслихаттар депутаттығына, аудандардың, облыстық маңызы бар қалалардың, аудандық маңызы бар қалалардың, кенттердің, ауылдардың, ауылдық округтердің әкімдігіне кандидаттарды, сондай-ақ жергілікті өзін-өзі басқарудың сайланбалы органдарының мүшелерін қоспағанда) және лауазымды адамдар өздеріне сыбайлас жемқорлыққа қарсы шектеулерді қабылдайды.
Жоғарыда көрсетілген шектеулерді қабылдамау лауазымға қабылдаудан бас тартуға не жұмыстан босатуға (атқаратын лауазымынан босатуға, өкілеттіктерін тоқтатуға) әкеп соғады. Сондай-ақ, аталған шектеулерді сақтамау жұмыстан босату үшін негіз болып табылады.
Ақтөбе облысында басқарушылық функциялар жүктелген «Ақтөбе облысы әкімі аппаратының іс басқармасы» КММ бас экономисі А.З.А. 18.06.2024 жылдан 17.12.2025 жылға дейінгі кезеңде ЖК ретінде тіркеліп, «KUMAKOMARKET» ЖШС құрылтайшысы мәртебесіне ие болуы және 2024 жылға декларация тапсырмауы, сондай-ақ жеке тұлғаларға ақшалай қарыз берумен жүйелі түрде айналысқан.
«Сыбайлас жемқорлыққа қарсы іс-қимыл туралы» Заңының 13-бабының    1-тармағына сәйкес, жауапты мемлекеттік лауазымды атқаратын адамдарға және мемлекеттік функцияларды орындауға уәкілеттік берілген адамдарға мыналарға тыйым салынады:
- заңнамада көзделген жағдайларды қоспағанда немесе саяси партияны, кәсіптік одақты, тұтынушылар немесе тұрғын үй-құрылыс кооперативін басқаруға өтеусіз негізде қатысуды қоспағанда, коммерциялық немесе коммерциялық емес ұйымды басқаруға қатысуға;
- кәсіпкерлік қызметпен айналысуға;
- педагогикалық, ғылыми және өзге де шығармашылық қызметтен, резервтегі әскери қызмет өткеруден басқа, ақы төленетін өзге де қызметпен айналысуға;
- ашық және аралық пайлық инвестициялық қорлардың пайларын, облигацияларды, сондай-ақ коммерциялық ұйымдардың акцияларын (дауыс беретін акциялардың жалпы санының 5%-ынан аспайтын көлемдегі жай акцияларды) сатып алуды қоспағанда, бағалы қағаздарды сатып алуға тыйым салынады.
Мониторинг нәтижелері бойынша белгіленген шектеулерді бұзудың      71 фактісі анықталды. Аталған фактілер бойынша 15 тұлға жұмыстан босатылды, 3 тұлға - әкімшілік жауаптылыққа, 5 тұлға - тәртіптік жауаптылыққа тартылды, 2 тұлғамен еңбек қатынастары өз қалауы бойынша тоқтатылды, ал 31 материал қаралу үстінде.
Астана қаласында К.А.Б. Павлодар облысы Май ауданының Білім беру бөлімінде бухгалтер болып жұмыс істей тұра, 07.09.2021 жылдан бастап Астана қаласы бойынша Ішкі мемлекеттік аудит департаментіне бас маман-ассистент болып орналасып, қос қызметті қатар атқарған, 27.03.2024 жылғы №21 ж/қ бұйрығымен жұмыстан босатылды.
Алматы қаласында мемлекеттік қызметшілер Б.А. мен М.К.Т. заңды тұлғалардың құрылтайшылары болуы, сондай-ақ  Н.Б., М.Ә.І., З.Н. А., Ч.Б.Ш. ЖК ретінде тіркелген.
Ақтөбе облысында қатардағы әскери қызметші Б.К.Б. ЖК ретінде тіркеліп, тасымалдаумен айналысқаны үшін Алға аудандық сотының 19.05.2025 жылғы қаулысымен ӘҚБтК 154-бабы бойынша кінәлі деп танылып, оған 550 480 теңге айыппұл салынды.
Атырау облысында бала күтіміне байланысты демалыста жүрген бас маман Ж.Т.Е. «RRR KZ Group» ЖШС директоры лауазымын атқаруына байланысты оған қатысты ӘҚБтК 154-бабы бойынша хаттама толтырылды. Сондай-ақ, Жылыой аудандық аумақтық сайлау комиссиясының төрағасы З.Т.Қ. «ЗаңӘділет Холдинг» ЖШС мен «Строй и Ка» ЖШС-дегі үлестерін сенімгерлік басқаруға бермеген. Мәслихатқа хат жолданды.
Жамбыл облысында ЖК-ларын жаппаған 8 мемлекеттік қызметші қызметтерінен босатылды (2025 жылғы 2 желтоқсандағы № 248-ж бұйрық). Бас маман А.Б.Е. 2025 жылғы 30 қазанда, ал Тараз қалалық № 2 сотының жетекші маманы Н Ә. 2025 жылғы 15 сәуірде өз еркімен жұмыстан босатылған. 2026 жылы 4 114 мемлекеттік қызметші туралы мәліметтер зерделеніп, 2 жеке кәсіпкерлік фактісі (М.Е. және Т.Ө.) анықталды. Осыған байланысты мемлекеттік кірістер органдарына тиісті хаттар жолданды.
Қарағанды облысында бас маман А.Ү. «ҚарағандыСнабДеталь» ЖШС-нің басшысы болып табылады. К.Б. 2025 жылғы 28 мамырда мемлекеттік қызметке қабылданған, алайда оның атына 2023 жылғы 6 қаңтардан бастап жеке кәсіпкерлік тіркелген (2024 жылғы желтоқсаннан бастап кіріс түспеген).
Қостанай облысында мемлекеттік сатып алу конкурсында тамақтандыру қызметін көрсету бойынша екінші орын алған «Азиза-М» ЖШС диетолог ретінде З.Ж.Ш. тартқаны анықталды. Ол бір мезгілде «Рудный қалалық көпбейінді ауруханасы» КМК директорының орынбасары лауазымын атқарған. З.Ж.Ш. жасалған еңбек шарты бұзылды.
Сондай-ақ өзге де ақы төленетін қызметпен айналысу фактілері анықталды: мектеп директорлары А.Г.С. мен М.К.Е. «FORTUNA BEST» ЖШС-де еңбек шарты негізінде сақтандыру агенттері ретінде жұмыс істеген.
Қызылорда облысында бас маман Б.С. жеке кәсіпкер ретінде тіркелген. Ол 2023 жылғы 2 мамырда лауазымынан босатылған, алайда оған қатысты тиісті шаралар қабылданбаған. Бөлім басшысы А.Д. 2025 жылғы 20 мамырда жеке кәсіпкер ретінде тіркеліп, 2025 жылғы 1 тамызда қызметін тоқтатқан. Алайда тәртіптік жауаптылыққа тарту мерзімінің өтуіне байланысты оған қатысты шаралар қабылданбаған. Мемлекеттік қызметші А.Т. «Геомарсервис» ЖШС-нің құрылтайшысы бола тұра, серіктестіктегі үлесін сенімгерлік басқаруға бермеген. Ол 2025 жылғы 11 қарашада жұмыстан босатылған. Б.Н. М., Ж.Н.Ә., Д.А.Т. және Л.Е. ЖШС-лардың құрылтайшылары болып, өз үлестерін сенімгерлік басқаруға бермеген. Оларға қатаң сөгіс немесе ескерту түріндегі тәртіптік жаза қолданылған.
Түркістан облысында кеден бекеттерінің жетекші мамандары А.Б. ЖШС-нің құрылтайшысы, ал А.И. ЖШС-нің басшысы болған. Екеуі де атқарып отырған лауазымдарынан босатылған. А.А.Ж. жеке кәсіпкер ретінде тіркелген, кейін лауазымынан босатылған.
Павлодар облысында Дене шынықтыру және спорт басқармасының лауазымды тұлғалары О.К. пен Т.С. гимнастика және футбол федерацияларының басшылары болған. Олар 2026 жылғы 15 және 29 мамырға дейін федерациялар құрамынан шығуға міндеттеме алған. Білім беру бөлімінің басшысы Д.К.М. қоғамдық бірлестік құрамынан шығуды ресімдеу мерзімдерін бұзған. Бас маман А.Е. ЖШС-дегі үлесін нотариаттық куәландырусыз сенімгерлік басқаруға берген. Маман А.К. мемлекеттік қызметке қабылданғаннан кейінгі 31-күні әлеуметтік-кәсіпкерлік корпорациямен сенімгерлік басқару шартын жасасқан. Аппарат басшысы         Т. Л. сенімгерлік басқару шартын мемлекеттік тіркеуден өткізбеген. Маман А. А.«ApexArchitects» ЖШС-нің құрылтайшысы болып табылады.
Абай облысында жергілікті атқарушы органдардың мемлекеттік қызметшілері арасында мемлекеттік қызметпен сыйыспайтын қызметті жүзеге асыру белгілері бар 28 мемлекеттік қызметші анықталды (10-ы - жеке кәсіпкер, 18-і - ЖШС қатысушылары немесе басшылары). Үлестерді сенімгерлік басқаруға беру және олардың заңдылығын тексеру бойынша іс-шаралар жүргізілуде.
Шымкент қаласында бас маман Д.Б.Ө. «Luck 2025» ЖШС-нің жалғыз құрылтайшысы әрі директоры болған. Қызметтік тергеп-тексеру нәтижелері бойынша (кіріс болмаған) оған 2026 жылғы 31 наурызда қатаң сөгіс жарияланған. Денсаулық сақтау басқармасы басшысының бұрынғы орынбасары Б.Ю.А. 2025 жылғы 8 қарашаға дейін ЖШС-дегі 50 пайыз үлестің құрылтайшысы болған, алайда үлесті сенімгерлік басқаруға бергені туралы мәліметтер жоқ. Бас маман Б.Н.Қ. екі ЖШС-дегі (100% және 50%) үлестердің иесі бола тұра, оларды сенімгерлік басқаруға бермеген. Екеуі де атқарып отырған лауазымдарынан босатылған. Қазақстан Республикасы Мемлекеттік қызмет істері агенттігінің аумақтық департаменті бақылауды күшейту жөнінде ұсынымдар жолдаған.
Ақмола облысында әкім Г.Б.К. 2025 жылғы 16 қыркүйекте сыбайлас жемқорлыққа қарсы шектеулерді қабылдағанына қарамастан, жеке кәсіпкер ретінде тіркеуде тұрған. Оған қатысты Әкімшілік құқық бұзушылық туралы кодекстің 154-бабы бойынша хаттама толтырылып, соттың 2026 жылғы 13 мамырдағы қаулысымен айыппұл салынған. Аудан әкіміне ақпараттық хат жолданған.
Маңғыстау облысында Ақтау қалалық тұрғын үй инспекциясының басшысы Р.А.Ж. ЖШС-дегі 100 пайыздық үлесін сенімгерлік басқаруға берген.
Батыс Қазақстан облысында әкім А. Қ. пен басшы С.А.И. ЖШС-дегі үлестерін лауазымға тағайындалғаннан кейін бірнеше ай өткен соң ғана сенімгерлік басқаруға берген. Бас маман Е.Е.Х. жеке кәсіпкер ретінде тіркеліп, жеке тасымалдау қызметімен айналысқан, кейін жұмыстан босатылған.
Осылайша, жүргізілген мониторинг нәтижелері жария функцияларды орындау кезінде жеке мүліктік және коммерциялық мүдделілікті сақтауға байланысты бұзушылықтардың жүйелі сипатқа ие екенін, сондай-ақ жеке кәсіпкер ретінде тіркелу, заңды тұлғаларға қатысу, үлестерге иелік ету және өзге де ақы төленетін қызметпен айналысу фактілерін анықтау жұмыстарының бірқатар жағдайларда формальды түрде жүргізілетінін көрсетті.
Мониторинг нәтижесінде жекелеген лауазымды адамдар мен оларға теңестірілген тұлғалардың қызметке тағайындалғаннан кейін де қызметтік міндеттерін объективті орындауға ықпал етуі мүмкін жеке мүліктік немесе өзге де мүдделілігін сақтап қалатыны анықталды. Мұндай мүдделіліктің болуы қызметтік жағдайды, қызметтік ақпаратты, әкімшілік өкілеттіктерді, сондай-ақ реттеу, мемлекеттік сатып алу, кадр саясаты және бақылау салаларындағы өкілеттіктерді өзінің немесе аффилиирленген тұлғалардың мүддесіне пайдалану тәуекелдерін туындатады.
Тиімділікті арттыру мақсатында ведомстволық бақылауды күшейту, жеке кәсіпкер ретінде тіркелу, заңды тұлғаларға қатысу, үлестердің болуы және мүлікті сенімгерлік басқаруға беру фактілері туралы мәліметтерді автоматтандырылған түрде салыстыру тетіктерін енгізу, жауапкершіліктің бұлтартпастығын қамтамасыз ету, сондай-ақ мемлекеттік қызметке кандидаттарды тексеру тетіктерін жетілдіру қажет.

2.3-бөлім. Мемлекеттік ресурстарды бөлу және басқарушылық шешімдер қабылдау кезіндегі мүдделер қақтығысы
«Сыбайлас жемқорлыққа қарсы іс-қимыл туралы» Заңның 15-бабына сәйкес жауапты мемлекеттік лауазымды атқаратын адамдарға, мемлекеттік функцияларды орындауға уәкілеттік берілген адамдарға, оларға теңестірілген адамдарға және лауазымды адамдарға мүдделер қақтығысы болған жағдайда лауазымдық міндеттерін жүзеге асыруға тыйым салынады.
Заңнамада көзделген тұлғалар мүдделер қақтығысының алдын алу және оны реттеу жөнінде шаралар қабылдауға тиіс.
Мүдделер қақтығысы туындаған немесе оның туындау қаупі болған жағдайда көрсетілген тұлғалар бұл туралы өзінің тікелей басшысына немесе ұйым басшылығына дереу жазбаша түрде хабарлауға міндетті.
Мүдделер қақтығысын реттеу үшін қызметкерді нақты мәселені қараудан немесе шешім қабылдаудан шеттету, тиісті өкілеттіктерді басқа тұлғаға беру, лауазымдық міндеттерін өзгерту, сондай-ақ мүдделер қақтығысының алдын алуға бағытталған өзге де шаралар қолданылуы мүмкін.
Сонымен қатар, мониторинг нәтижелері жоғарыда көрсетілген талаптардың сақталмағанын көрсетті. Мониторинг қорытындысы бойынша мүдделер қақтығысының алдын алу және оны реттеу жөніндегі заңнама талаптарын бұзудың 17 фактісі анықталды, оның ішінде 14 факт мемлекеттік қызметшілер арасында, 3 факт квазимемлекеттік секторда орын алған.
Материалдарды қарау нәтижелері бойынша 3 факт бойынша кінәлі тұлғалар әкімшілік жауаптылыққа тартылды, 3 факт бойынша тәртіптік жауаптылық қолданылды (оның ішінде 2 факт бойынша ескерту, 1 факт бойынша сөгіс жарияланды). 1 факт бойынша мүдделер қақтығысын реттеу қажеттілігі туралы хабарлама жолданды, 1 жағдайда еңбек қатынастары қызметкердің өз еркімен жұмыстан шығуына байланысты тоқтатылды, тағы 1 жағдайда еңбек шарты бұзылды.
Осылайша, Ақмола облысында Ақкөл ауданының білім бөлімінің басшысы К.К.А. мемлекеттік сатып алу кезінде мүдделер қақтығысы туралы хабарламаған, оның барысында «Zerde» ЖК-мен (басшысы - қызының жұбайы) шарттар жасасқан. Соттың 2025 жылғы 18 наурыздағы қаулысымен оған айыппұл салынған, 2025 жылғы 29 сәуірде лауазымынан босатылған.
Зеренді ауданының әкімі А.Д.Ж. «Жақсылық Agro» ЖШС-не жер учаскелерін беру туралы 6 қаулыға қол қойған, оның құрылтайшысы – туған ағасы. Сот оған ӘҚБтК-нің 680-бабы бойынша айыппұл салған, алайда кейін құқық бұзушылықтың маңыздылығы шамалы болуына байланысты жауаптылықтан босатқан. Оның отставкасы 2025 жылғы 4 сәуірде қабылданған.
Ақкөл ауданы әкімі аппаратының басшысы Е.К.Д. еңбек өтілін белгілеу жөніндегі комиссия төрағасы бола отырып, өзінің әпкесі А.К.Д. еңбек өтілін белгілеуге қатысқан (2023 және 2025 жылдардағы хаттамалар). Сондай-ақ аудан әкімі міндетін атқару кезеңдерінде жақын туыстардың тікелей бағыныстылығына жол бермеу жөніндегі талаптарды бұзған. Тәртіптік жаза қолдану мерзімінің өтуіне байланысты оған 2025 жылғы 2 маусымда ескерту түріндегі жауапкершілік қолданылған.
Ақтөбе облысында мектеп директоры Г.А.А. өзінің келінін З.С.К. жұмысқа қабылдаған, ол біліктілігіне сәйкес келмейтін пәннен сабақ берген. Бұзушылықтарды жою туралы хат жолданған. Байғанин ауданы әкімі аппаратының басшысы Ж.Ж. ауылдық округ әкімімен болған мүдделер қақтығысы анықталғаннан кейін өз еркімен жұмыстан босатылған.
Қараой ауылдық округінің әкімі А.У.С. «Кумарова» ЖК-мен (жұбайының анасы) жалпы сомасы 2,8 млн теңгеден астам мемлекеттік сатып алу шарттарын жасасқан. Соттың 2025 жылғы 29 сәуірдегі қаулысымен оған ӘҚБтК-нің 680-бабы бойынша 393 200 теңге мөлшерінде айыппұл салынған.
Батыс Қазақстан облысында әкім Г.К.Б. өзінің туған ағасын бағынысында ұстап, мүдделер қақтығысы туралы хабарламаған.
Қарағанды облысында «Теплотранзит Қарағанды» ЖШС-де қаржы директоры мен жүргізуші (туған ағайындылар) арасында жағдай анықталған: жүргізуші іс жүзінде тек қаржы директорын тасымалдаған, медициналық тексеруден өтпеген. Бұл жалған жұмысқа орналастыру тәуекелдерін туындатады. Сондай-ақ өндірістік-техникалық бөлім бастығы Д.М.М. мен инженер Д.Е.М. (жиені) тікелей бағынысты қатынаста болған.
Балқаш қаласы бойынша мемлекеттік кірістер басқармасында                 Е.Р.И. (басшы орынбасары, кейін басшысы) және Т.Н.Е. (бөлім басшысы, кейін бас маман) бұрынғы ерлі-зайыптылар болып табылады, ортақ балалары бар және бірге тұрады. Формалды түрде бағыныстылық жойылғанымен, ықпал ету мүмкіндігі сақталған.
Қостанай облысында жер комиссиясының мүшелері М.Д.Қ. пен К.А.Қ. бір мезгілде конкурсқа қатысушы болып, өздеріне-өздері бас тарту туралы мәлімдеме жасамаған. К.А.Қ. лоттардың біреуі бойынша жеңімпаз деп танылған. Комиссия хатшысы, төрағасы және жұмыс органы тәртіптік жауапкершілікке тартылған.
Қызылорда облысында Ішкі мемлекеттік аудит департаментінде анасы (басшы орынбасары) мен қызы (бас маман) бірге жұмыс істеген. Қызы өз еркімен жұмыстан босатылған. Ауылдық округ әкімі Р.Ж. қызына жер учаскесін берген, бұл ретте мүдделер қақтығысы туралы хабарламаған, лауазымынан босатылған.
Абай облысында білім бөлімінің басшысы Д.С.И. сыныптасы А.Р.А. тапсырмаларды орындауға тартқан, оның ЖК-сімен мемлекеттік сатып алу шарттарын жасасуға ықпал еткен, оны мектепке, кейін мемлекеттік органға жұмысқа орналастырған. Мүдделер қақтығысының белгілері анықталған. Аягөз ауданы әкімінің орынбасары Е.Ж.М. пен оның ағасы - ауылдық округ әкімі - үйлестіру/бағыныстылық қатынасында болған, бұл сыбайлас жемқорлық тәуекелдерін туындатады.
Шымкент қаласында қалалық орта сапасы басқармасы басшысының орынбасары А.М. анасына тиесілі құрылыс объектісіне қатысты өтініштер бойынша жауаптар дайындаған, бұл туралы басшылыққа хабарламаған. Оған 2026 жылғы 1 сәуірде сөгіс түріндегі тәртіптік жаза қолданылған.
Көрсетілген фактілер нақты мүдделер қақтығысының бар екенін көрсетеді және мемлекеттік функцияларды іске асыру кезінде объективті емес шешімдер қабылдау тәуекелін туындатады. Ең елеулі сыбайлас жемқорлық тәуекелі лауазымды адамдардың жақын туыстарының немесе аффилиирленген тұлғалардың мүліктік немесе өзге де мүдделеріне қатысты шешімдерді дайындауға және қабылдауға қатысуынан көрінеді. Мұндай жағдайларда бұзушылық сыбайлас жемқорлыққа қарсы шектеулерді формальды түрде сақтамау шегінен шығып, мемлекеттік ресурстарды бөлу және жария өкілеттіктерді іске асыру кезінде артықшылықтарды заңсыз беруге әкеп соғуы мүмкін.

	2.4-бөлім. Туыстық және жеке байланыстарға негізделген тәуелділік жағдайында кадрлық өкілеттіктерді пайдалану
Заңнамада белгіленген тыйымға қарамастан, мониторинг қорытындысы бойынша көзделген шектеулерді бұзудың 136 фактісі анықталды, оның ішінде 79 факт мемлекеттік секторда және 57 факт квазимемлекеттік секторда орын алған. Материалдарды қарау нәтижелері бойынша 2 факт бойынша мүдделер қақтығысын реттеу қажеттілігі туралы хабарламалар жолданды, 1 факт бойынша кінәлі тұлға сөгіс түріндегі тәртіптік жауапкершілікке тартылды, 1 факт бойынша әкімшілік жауаптылық қолданылды, 3 жағдайда еңбек қатынастары қызметкердің өз еркімен жұмыстан шығуына байланысты тоқтатылды, 3 жағдайда еңбек шарттары бұзылды, 5 жағдайда тұлғалар басқа мемлекеттік органдарға ауыстырылды.
Кадр қызметтерінің кандидаттардың тек сауалнама деректеріне ғана сүйенуі, жұмысқа қабылдау және ротациялау кезінде туыстық байланыстарды тексерудің ішкі тетіктерінің болмауы, сондай-ақ мемлекеттік дерекқорлармен автоматтандырылған салыстырудың жүргізілмеуі туыстардың бірлесіп қызмет атқаруына және мүдделер қақтығысының туындауына тәуекелдер қалыптастырады.
Астана қаласы бойынша Ұлттық статистика бюросы департаментінде персоналды басқару қызметінің басшысы Д.К.А. мен басқарма басшысы У.Ә.А. ерлі-зайыптылар болған. Мүдделер қақтығысының алдын алу мақсатында Д.К. Аубакирова 2024 жылғы 7 қазаннан бастап басқа лауазымға ауыстырылған.
«Астана-Энергия» АҚ-да №2 жылу электр орталығының басшысы      У.Д.А. қарамағында ұлы Д.У.А. (машинист) жұмыс істеген. Қызметкер №1 жылу электр орталығына ауыстырылған.
Астана қаласы бойынша Ішкі мемлекеттік аудит департаментінде басшы орынбасары А.А.Б. пен бас маман М.Ә. жақын туыстық қатынаста болған. М.Ә. 2024 жылғы 12 қыркүйекте өз еркімен жұмыстан босатылған.
«Астанагенплан» ҒЗЖИ» ЖШС-де сектор басшысы Н.С. Қ. пен жетекші маман Е.С.Қ. жақын туыстар болып табылады. Е.С.Қ. еңбек шарты 2024 жылғы 15 тамызда бұзылған.
«Elorda Eco System» МКК-де аға диспетчер А.А.Б. мен диспетчер Қ.М.Қ. (туған қызының күйеуі) тікелей бағыныстылық қатынасында болған. Қ.М.Қ. еңбек шарты 2026 жылғы 12 ақпанда бұзылған.
Ақтөбе облысында дене шынықтыру пәнінің мұғалімі С.А. мектеп директоры А.А. жұбайы болып табылады. Мұғалім жұмыстан босатылған, директорға ескерту жарияланған.
Ақтөбе облысының санитариялық-эпидемиологиялық бақылау департаментінде басшы орынбасарлары М.С. пен Н.Д. жұбайлары (Н.С. – бөлім басшысы, Д. Д. – бас маман) сол департаментте жұмыс істеген. Басшы міндетін атқару кезеңдерінде жұбайлар арасында тікелей бағыныстылық туындаған. М. С. басқа органға ауыстырылған, Н.Д. қылмыстық іс бойынша сотталған.
Хромтау ауданында бас маман Г.К.Р. сектор меңгерушісі  М.И.Р. (туысы) бағынысты болған. Мүдделер қақтығысын жою туралы хат жолданған.
Атырау облысында театр басшысы Н.Ә. мен оның жұбайы Г.С.Қ. бір мекемеде жұмыс істейді. Құжат жүзінде тікелей бағыныстылық белгіленбегенімен, театр басшысының ұйымдастырушылық-өкімдік өкілеттіктері бар, бұл мүдделер қақтығысының туындау тәуекелін қалыптастырады. Сондай-ақ «Атырау қалалық ветеринариялық станциясы» МКК-де бұрынғы директор С.О. өзінің келінін А. Б. жұмысқа қабылдаған.
«Ақжайық» мемлекеттік табиғи резерваты» РММ-де бір бөлімде жақын туыстар болып табылатын 8 қызметкер жұмыс істейді (Т., Ш., У. әулеттері, әкесі мен ұлы И.). Олар мемлекеттік инспекторлар ретінде сыбайлас жемқорлыққа қарсы шектеулерге жатпайды, алайда мемлекеттік функцияларды (хаттамалар жасау, күзет) орындайды, бұл жоғары сыбайлас жемқорлық тәуекелдерін туындатады.
Батыс Қазақстан облысында әкімдіктер мен оларға бағынысты ұйымдарда туыстардың бірге жұмыс істеу фактілері анықталды: директор  Н.С.У. жұбайы мен ұлын жұмысқа қабылдаған (2026 жылғы 8 мамырда жұмыстан кеткен); директор Б.Б.Қ. қызын жұмысқа қабылдаған (2026 жылғы 2 наурызда жұмыстан босатылған); ветеринариялық станция директорлары ағаларын жұмысқа қабылдаған (бұзушылықтар ауыстыру арқылы жойылған). Алайда ауылдық жерлерде мамандар тапшылығына байланысты (жалғыз дәрігер, мұғалім) бірқатар фактілер жойылмаған.
Қостанай облысында 32 адам арасында туыстық байланыстарға қатысты 16 жағдай анықталған. Қарасу ауданы әкімінің аппаратында ерлі-зайыптылар Д.Р.Қ. (заң бөлімінің басшысы) және А.С.Қ. (бас маман) жұмыс істейді, бұл ретте күйеуі еңбек өтілін белгілеу жөніндегі комиссия құрамына кіреді, соның салдарынан мүдделер қақтығысы туындайды.
Қызылорда облысында Әйтеке би кенті әкімдігінде ағайындылар               А.Ә. пен М.Б. жұмыс істейді (соңғысы қызметінен босатылған).
Квазимемлекеттік сектор субъектілерінде туыстарды жұмысқа орналастыру фактілері анықталған (мәдениет үйлерінің директорлары және олардың туыстары – әдіскерлер, күзетшілер, аула сыпырушылар).
Маңғыстау облысында және Жаңаөзен қаласында мектеп директорлары туыстарын тікелей бағынысты лауазымдарға қабылдаған. «Ақтау қалалық №2 емханасы» МКК директоры Ж.М.Б. туған әпкесімен бірге жұмыс істеп, мүдделер қақтығысы туралы хабарламаған.
Павлодар облысында туыстардың бірлесіп жұмыс істеуінің 40 фактісі  (86 қызметкер) анықталған. Мысалы: Екібастұз политехникалық колледжінің директоры мен оқытушысы – ерлі-зайыптылар; Павлодар қаласындағы №46 мектепте директор мен директор міндетін атқарушы орынбасар - ерлі-зайыптылар; Қызылқақа мектебінің директоры жұбайы және келінімен бірге жұмыс істейді. Октябрь ауылдық округі әкімінің аппаратында әкім                        А.М. жұбайын жүргізуші қызметіне тағайындаған (2022 жылғы тамыздан 2025 жылғы маусымға дейін), бұл туралы басшылыққа хабарламаған. Баянауыл ауданының экономика және қаржы бөлімінің басшысы Ж.Ө. жұбайын жүргізуші ретінде қабылдаған.
Солтүстік Қазақстан облысында Нежин мектебінде ерлі-зайыптылар И.А.Д. (директор) және Ю.А.Д. (директор орынбасары) тікелей бағыныстылық қатынасында болған.
Абай облысында «Семей орманы» РММ филиалының директоры мен орманшылық басшысы лауазымына кандидат – немере ағайындылар. Құқықтық баға беру туралы хат жолданған.
Шымкент қаласында Дене шынықтыру және спорт басқармасының басшысы К.Ж.Ж. ағасы С.Ж.Ж. ведомстволық бағынысты спорт мектебі директорының орынбасары болып табылады; басқа бағынысты мекемеде директордың жекжаты (сват) жұмыс істейді. Жолаушылар көлігі басқармасының басшысы Р.Б.И. бөлім басшысы Н.Ш.Л. – туған әпкесінің жұбайының – бағынысында болған.
Жамбыл облысында өрескел бұзушылықтардың 40 фактісі анықталған. Тасшолақ бастауыш мектебінің меңгерушісі Т.Р.М. жұбайын, жұбайының ағасын, жұбайының әпкесін және өзінің туған әпкесін жұмысқа орналастырған. Туыстары жұмыстан босатылып, мектеп меңгерушісіне қатаң сөгіс жарияланған.
Солтүстік Қазақстан облысында Киров ауылдық округі әкімі аппаратының құрамында анасы (әкім) мен қызы (заңгер көмекшісі) тікелей бағыныстылық қатынасында болған.
Жеке байланыстардың тағайындау, қызмет бойынша жоғарылату, қызмет нәтижелерін бағалау немесе көтермелеу және тәртіптік жауапкершілік шараларын қолдану туралы шешімдер қабылдау мүмкіндігімен ұштасуы мүдделер қақтығысының, объективсіздіктің және дискрециялық өкілеттіктерді теріс пайдаланудың туындауына жағдай жасайды. Нәтижесінде заңдылық, объективтілік, бейтараптық және мемлекеттік қызметке тең қолжетімділік қағидаттарының жеке мүдделер мен туыстық қатынастарға ауысу тәуекелі пайда болады, бұл мемлекеттік билік институттарына деген сенімге және мемлекеттік басқару тиімділігіне кері әсер етеді.
Қалыптасқан тәжірибе туыстық байланыстарды тексерудің автоматтандырылған тетіктерін енгізу, сондай-ақ кадр қызметтері мен басшылық тарапынан «Сыбайлас жемқорлыққа қарсы іс-қимыл туралы» Заңның 14-бабы талаптарының сақталуын бақылауды күшейту қажеттігін көрсетеді.
	
2.5. Құмар ойындарға және букмекерлік бәс тігулерге қатысу салдарынан лауазымды тұлғалардың қаржылық осалдығы
Құмар ойындар мен букмекерлік бәс тігулердің кең таралуына байланысты лауазымды тұлғалардың құмар ойындары мен бәстерге қатысуына байланысты қаржылық осалдығы мәселесі ерекше өзектілікке ие болып отыр.
Мониторинг барысында мемлекеттік қызметшілердің құмар ойындарына және букмекерлік бәс тігуге қатысуына байланысты сыбайлас жемқорлыққа қарсы шектеулерді бұзудың 122 фактісі анықталды. Материалдарды қарау нәтижелері бойынша 48 тұлға жұмыстан босатылды, 7 тұлға тәртіптік жауапкершілікке тартылды, 14 материал қаралу үстінде, 3 тұлға еңбек қатынастарын өз бастамасымен тоқтатты.
Анықталған бұзушылықтар мемлекеттік функцияларды орындауға уәкілеттік берілген тұлғалар арасында құмар ойындары мен букмекерлік бәс тігуге қатысу салдарынан қаржылық осалдықтың таралу тәуекелдері сақталып отырғанын және профилактикалық шаралар мен бақылауды күшейту қажеттігін көрсетеді.
Мәселен, Қазақстан Республикасы Бас прокуратурасының Құқықтық статистика және арнайы есепке алу жөніндегі комитетінің Әскери департаментінде құқықтық ақпаратты қалыптастыру бөлімінің прокуроры Д.Б.Т. қатысты құмар ойындарына қатысу және дәлелді себептерсіз үш және одан да көп сағат қатарынан қызмет орнында болмау фактісі анықталған. Оған 2025 жылғы 8 желтоқсаннан бастап жұмыстан босату түріндегі тәртіптік жаза қолданылған.
Денсаулық сақтау министрлігінің көліктегі санитариялық-эпидемиологиялық бақылау департаментінде заңнама талаптарын өрескел бұзғаны (лудомания) үшін бас маман Е. Б., жетекші маман А. Т. (2025 жылғы 18 қыркүйектен бастап) және персоналды басқару қызметінің басшысы Ж.С. (2025 жылғы 4 қарашадан бастап) жұмыстан босатылған.
Ақмола облысында Донское ауылдық округінің әкімі Т.Т.М. 2021-2025 жылдар аралығында «OlimpBet» мобильді қосымшасы арқылы жалпы сомасы 27,4 млн теңгеге жүйелі түрде бәс тіккен. Аудан әкімінің 2026 жылғы 13 наурыздағы №5 д/в өкімімен жұмыстан босатылған. «Орман және аңшылық шаруашылығының жедел әрекет ету жасағы» КММ басшысы Ж.Ч.Ә. «BOMBAY» казиносына барып, 166 000 теңге енгізіп, 874 400 теңге көлемінде ұтыс алған. Онымен жасалған еңбек шарты 2026 жылғы 4 наурызда бұзылған.
Батыс Қазақстан облысында қызметтік тергеу нәтижелері бойынша             Б.Б.Ж., М.А.Б., К.К.Б, Д.Д.Н., Н.Н.И., Б.Ж.Ғ., А.Н.Б., А.А.Б. жұмыстан босатылған. Орал қаласы бойынша мемлекеттік кірістер басқармасының қызметкерлері С.А.С. пен А.А.А. 2025 жылғы 13 наурызда қатаң сөгіс жарияланған. С.А.С. 2025 жылғы 14 наурызда өз еркімен жұмыстан шыққаннан кейін, кандидаттарды тексеру тетіктерінде кемшіліктер бар екенін көрсететіндей, 2025 жылғы 3 сәуірде конкурс қорытындысы бойынша қайтадан мемлекеттік қызметке қабылданған.
[bookmark: _GoBack]Қарағанды облысында мемлекеттік қызметшілердің құмар ойындарына қатысуы туралы прокуратураның ұсынысы бойынша Мүзбел ауылының әкімі А.К.Б. 2026 жылғы 17 наурызда еңбек қатынастарын өз бастамасымен тоқтатқан. Ол 2025 жылғы 9-10 желтоқсан аралығында «Олимп» букмекерлік ұйымында 4 қаржылық операция жасаған. Сонымен қатар, прокуратура ұсынысынан кейін Нұра ауданының әкімі А.Т. Д.М.-ға бала күтіміне байланысты демалыс беру туралы өкім шығарған, бұл жауапкершіліктен жалтару әрекеті болуы мүмкін екенін көрсетеді.
Жалпы Қарағанды облысында 22 бұзушылық анықталған (ЖАО: Нұра ауданы - 10, Осакаров ауданы - 4, Абай ауданы - 3, Қарқаралы ауданы - 2, Шахтинск қаласы - 1; орталық мемлекеттік органдар: Қазыбек би ауданы бойынша МКБ - 1, ҚР АШМ ВжЖК комитетінің Қарағанды облыстық аумақтық инспекциясы - 1). 3 тұлға тәртіптік жауапкершілікке тартылған, 4 тұлға лауазымынан босатылған, 14 факт қаралуда, 1 тұлға өз еркімен жұмыстан кеткен.
Қостанай облысында букмекерлік сайттардағы қаржылық белсенділіктің 50 фактісі анықталған: оның ішінде 35 жергілікті атқарушы органдардың мемлекеттік қызметшісі, уәкілетті тұлғаларға теңестірілген 7 адам (ЖАО бағынысты ұйымдары), орталық мемлекеттік органдардың аумақтық бөлімшелерінің 8 қызметкері. Бір реттік толықтыру сомасы 100 теңгеден 700 мың теңгеге дейін, ал жекелеген тұлғалардың жалпы бәс көлемі 5 мыңнан 44,6 млн теңгеге дейін болған. Қостанай облысы әкімдігінің ауыл шаруашылығы және жер қатынастары басқармасы басшысының орынбасары                             Н.С.Ш. 44,6 млн теңге енгізіп, 32,8 млн теңге қаражатты шешіп алған, 2026 жылғы 3 наурыздан бастап жұмыстан босатылған.
Ұлытау облысында Дін істері басқармасының бас маманы                             А.М.М. және Мибұлақ ауылдық округінің әкімі Е.Т. жұмыстан босатылған. Ұлытау ауданы әкімі аппараты ұйымдастыру бөлімінің басшысы С.А.Ө. қатысты тергеу оқу демалысында болуына байланысты тоқтатылған. Жайрем кенті әкімінің орынбасары Б.И.Т. қатаң сөгіс жарияланған. Бас мамандар Т.Ә. пен Г.Р.К. толық емес қызметтік сәйкестік туралы шара қолданылған. Бас инспектор М.Т.Б. мен маман С.С.Т. жұмыстан босатылған.
Қызылорда облысында 2025 жылы прокуратура 8 мемлекеттік органдағы 25 мемлекеттік қызметшіге қатысты бұзушылықтарды анықтаған. Оларды лауазымдарынан босату туралы шешім қабылданған.
Лауазымды тұлғалардың құмар ойындары мен букмекерлік бәс тігуге қатысуына байланысты қаржылық тәуелділік сыбайлас жемқорлық тәуекелдерін едәуір арттыратын факторлардың бірі болып табылады. Қарыз міндеттемелерінің немесе өзге де қаржылық қиындықтардың болуы заңсыз ықпалға, парақорлыққа бейімділікті, кірістер мен мүлік туралы мәліметтерді жасыру ықтималдығын, сондай-ақ мүліктік пайда алу мақсатында қызметтік өкілеттіктерді пайдалануды арттырады.
Осыған байланысты мемлекеттік қызметке кандидаттардың және мемлекеттік лауазымдарды атқаратын тұлғалардың мүліктік жағдайын бағалау сыбайлас жемқорлықтың алдын алу жүйесінің негізгі элементтерінің бірі ретінде қарастырылуы тиіс. Оны жүргізу қаржылық тәуелділікке байланысты ықтимал сыбайлас жемқорлық тәуекелдерін уақтылы анықтауға, мүдделер қақтығысының туындау ықтималдығын азайтуға және жария функцияларды заңдылық, адалдық және бейтараптық қағидаттары негізінде тиісінше орындауды қамтамасыз етуге мүмкіндік береді.

2.6. Ішкі бақылаудың реактивті сипаты және ведомствоаралық мәліметтерді салыстырудың болмауы
Мемлекеттік органдардағы және квазимемлекеттік сектор субъектілеріндегі ішкі бақылау жүйесі сыбайлас жемқорлықтың алдын алу және мемлекеттік қызметтің адалдығын қамтамасыз етудің негізгі элементтерінің бірі болып табылады. Оның тиімділігі сыбайлас жемқорлыққа қарсы шектеулерді сақтау мәселелері бойынша туындайтын сыбайлас жемқорлық тәуекелдерін уақтылы анықтауға және бағалауға тікелей байланысты.
Сонымен қатар, мониторинг нәтижелері қолданыстағы ішкі бақылау жүйесінің негізінен орын алған бұзушылықтарға ден қоюға бағытталғанын, ал олардың алдын алу бағыты жеткілікті деңгейде қалыптаспағанын көрсетеді. Кадр және заң қызметтері, ұйым басшылары, сондай-ақ әдеп жөніндегі уәкілдер сыбайлас жемқорлыққа қарсы шектеулердің сақталуы туралы мәліметтерді кешенді әрі жүйелі тексеруді қамтамасыз етпейді. Декларацияларды ұсыну, жеке кәсіпкерліктің болуы және заңды тұлғаларға қатысу, туыстық байланыстар, мемлекеттік сатып алуларға қатысу, жер мәселелері бойынша шешімдер қабылдау, комиссиялар құрамындағы мүшелік, сондай-ақ құмар ойындары мен бәстерге қатысу туралы деректерді салыстырудың бірыңғай тетігі жоқ.
Нәтижесінде бұзушылықтар жекелеген ақпарат көздері негізінде бытыраңқы түрде анықталады және нақты тұлғаға да, жалпы ұйымға да қатысты сыбайлас жемқорлық тәуекелдеріне кешенді баға берілмейді. Іс жүзінде ішкі бақылау көбіне сыртқы бақылау субъектілері бұзушылықтарды анықтағаннан кейін ғана іске қосылады, бұл оның алдын алу тиімділігін едәуір төмендетеді.
Мәселен, жоғарыда атап өтілгендей, Қарағанды облысында 2023 жылдан бастап қазіргі уақытқа дейін мемлекеттік лауазымдарға кандидаттарды декларация тапсырмай тағайындаудың 14 фактісі және квазимемлекеттік сектор субъектілерінде басшыларды, директорларды және олардың орынбасарларын декларациясыз тағайындаудың 17 фактісі анықталған.
Абай облысында, Шымкент қаласында және Павлодар облысында мемлекеттік қызметшілердің жеке кәсіпкер ретінде тіркелу және жауапкершілігі шектеулі серіктестіктерге қатысу арқылы кәсіпкерлік қызметпен айналысу фактілері анықталған, бұл белгіленген шектеулерге қайшы келеді.
Павлодар және Жамбыл облыстарында, сондай-ақ «Ақжайық» РММ-де жекелеген құрылымдық бөлімшелерде жақын туыстардың шоғырлану фактілері анықталған. Бұл мүдделер қақтығысының туындауына және объективсіз кадрлық әрі басқарушылық шешімдер қабылдануына алғышарттар қалыптастырады.
Сонымен қатар, мониторинг барысында мүдделер қақтығысының тиісті шешімдер қабылданғаннан кейін ғана анықталған, үлестердің тағайындалғаннан кейін ұзақ уақыт өткен соң берілген, мүліктің сенімгерлік басқаруға уақтылы тапсырылмаған, сондай-ақ жақын туыстардың ауысуы олардың себептері мен ықтимал сыбайлас жемқорлық тәуекелдеріне бағалау жүргізілместен жүзеге асырылған жағдайлар расталды.
Орал қаласы бойынша мемлекеттік кірістер басқармасының қызметкері С.А.С. қатысты жағдай ерекше назар аударуды қажет етеді. Ол құмар ойындарына қатысқаны анықталғаннан кейін 2025 жылғы 14 наурызда өз еркімен жұмыстан шыққан, алайда 2025 жылғы 3 сәуірде конкурс нәтижелері бойынша қайтадан мемлекеттік қызметке қабылданған. Бұл мемлекеттік қызметке қабылдау кезінде кандидаттарды тексерудің тиімді тетігінің жоқ екенін көрсетеді.
Анықталған фактілер қолданыстағы ішкі бақылау жүйесінің бытыраңқы сипатта екенін және ведомствоаралық ақпараттық өзара іс-қимылдың тиімді тетіктерінің жоқтығын көрсетеді. Мемлекеттік органдарда бұзушылықтарды ерте анықтауға және сыбайлас жемқорлық тәуекелдерін автоматтандырылған түрде бағалауға мүмкіндік беретін бірыңғай механизм қалыптаспаған. Соның салдарынан бұзушылықтардың едәуір бөлігі тұлғалар лауазымға тағайындалғаннан кейін немесе олар басқарушылық шешімдер қабылдағаннан кейін ғана анықталады.
Осылайша, негізгі институционалдық мәселе – қолданыстағы бақылау жүйесінің реактивті сипатында, яғни негізгі назар туындаған бұзушылықтардың салдарын жоюға аударылып, олардың себептері мен пайда болу жағдайларының алдын алуға жеткілікті көңіл бөлінбеуінде болып табылады.
Мәліметтерді кешенді ведомствоаралық салыстырудың және тәуекелге бағдарланған тәсілдің болмауы сыбайлас жемқорлықтың алдын алу тиімділігін айтарлықтай төмендетеді және деректерді автоматтандырылған алмасуға, сыбайлас жемқорлыққа қарсы шектеулердің сақталуын үздіксіз мониторингтеуге, сондай-ақ тұлғаны лауазымға тағайындағанға дейін және мемлекеттік қызмет өткеру кезеңінде сыбайлас жемқорлық тәуекелдерін алдын ала бағалауға негізделген проактивті бақылау моделіне көшуді талап етеді.

[bookmark: _Hlk235449576]2.7. Ведомстволық бағынысты және квазимемлекеттік сектордағы сыбайлас жемқорлық тәуекелдерінің жеткіліксіз басқарылуы
Квазимемлекеттік сектор мемлекеттік басқару жүйесінің негізгі элементтерінің бірі болып табылады. Ол мемлекеттік бағдарламаларды іске асыруды, мемлекеттік активтерді басқаруды және әлеуметтік маңызы бар қызметтер көрсетуді қамтамасыз етеді. Елеулі қаржылық ресурстардың, мүліктің және басқарушылық өкілеттіктердің шоғырлануы сыбайлас жемқорлық тәуекелдерінің жоғары деңгейін объективті түрде қалыптастырады.
Осыған байланысты ведомстволық бағынысты ұйымдарда және квазимемлекеттік сектор субъектілерінде тиімді ішкі бақылауды қамтамасыз ету, сыбайлас жемқорлық тәуекелдерін басқару және сыбайлас жемқорлыққа қарсы шектеулердің сақталуын қамтамасыз ету олардың қызметінің ашықтығын арттырудың және корпоративтік басқару тиімділігін жетілдірудің қажетті шарты болып табылады.
Мониторинг нәтижелері көрсеткендей, аталған салада сыбайлас жемқорлыққа қарсы заңнама талаптарын жүйелі түрде бұзу фактілері сақталуда. Ең көп таралған бұзушылықтарға декларацияларды ұсынбау немесе уақтылы ұсынбау, жақын туыстардың бірлесіп қызмет атқаруына байланысты шектеулерді бұзу, тікелей бағыныстылық жағдайында туыстарды жұмысқа орналастыру, жалған жұмысқа орналастыру белгілері, сондай-ақ жекелеген қызметкерлердің жеке кәсіпкерлік арқылы және жауапкершілігі шектеулі серіктестіктерге қатысу жолымен кәсіпкерлік қызметпен айналысу фактілері жатады.
Мәселен, Батыс Қазақстан облысында мемлекеттік ұйымдар мен квазимемлекеттік сектор субъектілерінің 90 лауазымды адамы декларация ұсыну мерзімдерін бұзған. Түркістан облысында квазимемлекеттік сектор субъектілерінің 26 басшысы немесе олардың жұбайлары декларация ұсынбаған. Қарағанды облысында квазимемлекеттік сектор субъектілерінде басшыларды, директорларды және олардың орынбасарларын декларация тапсырмай тағайындаудың 17 фактісі анықталған.
	Сонымен қатар, мониторинг барысында жақын туыстардың бірлесіп қызмет атқаруына байланысты шектеулердің сақталмағаны анықталды. Атап айтқанда, «Астана-Энергия» АҚ-да ұлы №2 ЖЭО басшысына тікелей бағынысты болған, «Астанагенплан» ҒЗЖИ» ЖШС-де сектор басшысы мен жетекші маман жақын туыстар болған, «Elorda Eco System» МКК-де аға диспетчер мен диспетчер (қызының күйеуі) тікелей бағыныстылық қатынасында болған, ал «Теплотранзит Қарағанды» ЖШС-де қаржы директоры мен жүргізуші туған ағайындылар болған. Осыған ұқсас бұзушылықтар мәдениет мекемелерінде, білім беру, медициналық және ветеринариялық ұйымдарда да анықталған.
	Бұдан басқа, Қостанай облысында медициналық ұйымның лауазымды тұлғасының ықтимал өнім берушіде бір мезгілде еңбек қызметін жүзеге асыра отырып, тамақтандыру бойынша мемлекеттік сатып алу рәсіміне қатысу фактісі анықталған. Бұл нақты мүдделер қақтығысының туындау тәуекелін қалыптастырған.
	Анықталған бұзушылықтар ведомстволық бағынысты ұйымдар мен квазимемлекеттік сектор субъектілерін басқару функцияларын жүзеге асыратын мемлекеттік органдар тарапынан бақылау деңгейінің жеткіліксіз екенін көрсетеді. Сыбайлас жемқорлыққа қарсы шектеулердің сақталуы, мүдделер қақтығысының алдын алу, кадрлық шешімдерді бақылау және сыбайлас жемқорлық тәуекелдерін бағалау мәселелері көбіне формалды сипатта қалып, бұзушылықтарды уақтылы анықтауды қамтамасыз етпейді.
	Әртүрлі өңірлерде ұқсас бұзушылықтардың жүйелі түрде қайталануы ішкі бақылауды ұйымдастыруда және сыбайлас жемқорлық тәуекелдерін басқаруда институционалдық кемшіліктердің бар екенін көрсетеді. Тәуекелге бағдарланған тәсілдің, тұрақты мониторингтің және басшылардың жеке жауапкершілігінің болмауы профилактикалық шаралардың тиімділігін төмендетіп, сыбайлас жемқорлық көріністеріне қолайлы жағдайлардың сақталуына ықпал етеді.
	Осыған байланысты ведомстволық бағынысты ұйымдар мен квазимемлекеттік сектор субъектілерін басқару функцияларын жүзеге асыратын мемлекеттік органдардың тиімді ішкі бақылау жүйесін ұйымдастыру, сыбайлас жемқорлық тәуекелдерін тұрақты бағалау және сыбайлас жемқорлыққа қарсы заңнама талаптарының бұзылуына ықпал ететін себептер мен жағдайларды жою жөніндегі уақтылы шараларды қабылдау үшін жауапкершілігін күшейту қажет. Сонымен қатар тәуекелге бағдарланған мониторинг тетіктерін енгізу, ведомствоаралық ақпарат алмасу және мәліметтерді салыстыру жүйесін қамтамасыз ету, сондай-ақ ұйым басшыларының сыбайлас жемқорлыққа қарсы заңнама талаптарының сақталуы мен ішкі бақылау жүйесінің тиімді жұмыс істеуі үшін жеке жауапкершілігін арттыру қажет.
Осыған байланысты тек ведомстволық бағынысты ұйымдарды ғана емес, сондай-ақ оларға басқару және үйлестіру функцияларын жүзеге асыратын мемлекеттік органдарды да бағалау объектілерін айқындау тәсілін қайта қарау орынды деп саналады.
	Ведомстволық бағынысты ұйымдардың қызметі көп жағдайда жоғары тұрған мемлекеттік органдар қабылдайтын басқарушылық шешімдердің сапасына байланысты, оның ішінде бюджет қаражатын бөлу, кадр саясаты, ішкі бақылауды ұйымдастыру, жоспарлау, мониторинг жүргізу және қызметті үйлестіру мәселелеріне тәуелді. Осыған байланысты анықталатын бұзушылықтар мен кемшіліктер көбіне нақты бір ұйым қызметінің ғана емес, жүйелі басқарушылық проблемалардың салдары болып табылады.
Сыртқы сыбайлас жемқорлық тәуекелдеріне талдау жүргізу объектілері ретінде білім беру, денсаулық сақтау, мәдениет, спорт, ветеринария, тұрғын үй-коммуналдық шаруашылық басқармаларын, сондай-ақ квазимемлекеттік сектор ұйымдарын басқару және үйлестіру функцияларын жүзеге асыратын әкімдіктер мен олардың құрылымдық бөлімшелерін айқындау ұсынылады.
	Бұл тәсілді іске асыру бұзушылықтар мен кемшіліктердің түпкі себептерін анықтауға бағытталған тәуекелге бағдарланған мемлекеттік бақылау және аудит қағидаттарына сәйкес келеді. Басқару органдары деңгейінде сыртқы сыбайлас жемқорлық тәуекелдеріне талдау жүргізу ведомстволық бағынысты желіні басқару жүйесінің тиімділігін, мемлекеттік саясатты іске асыру сапасын, басқарушылық шешімдердің негізділігін, бюджет қаражаты мен мемлекеттік мүлікті пайдаланудың тиімділігін, сондай-ақ ішкі бақылау тетіктерінің нәтижелілігін бағалауға мүмкіндік береді.
Сонымен қатар, назарды жекелеген ведомстволық бағынысты ұйымдардан басқару органдарына ауыстыру мемлекеттік органдар басшыларының бағынысты ұйымдар желісі қызметінің нәтижелері үшін жеке жауапкершілігін арттыруға, жүйелі кемшіліктерді уақтылы жоюға және ұқсас бұзушылықтардың қайта туындау тәуекелдерін төмендетуге ықпал етеді.


III ҚОРЫТЫНДЫ БӨЛІМ.
3.1 Қорытындылар
Жүргізілген мониторингтің нәтижелері көрсеткендей, анықталған бұзушылықтар мен сыбайлас жемқорлық тәуекелдері жекелеген емес, жүйелі сипатқа ие және қолданыстағы басқару, профилактика және ішкі бақылау жүйесіндегі кемшіліктерге негізделген.
Анықталған заңнама бұзушылықтарының негізгі жүйелі себептері мыналар болып табылады:
- Лауазымға тағайындалғанға дейін кандидаттарды алдын ала тексерудің, оның ішінде сыбайлас жемқорлыққа қарсы шектеулер мен заңнама талаптарының сақталуын кешенді бағалаудың болмауы, бұл белгіленген талаптарға сәйкес келмейтін тұлғаларды тағайындауға жағдай жасайды.
- Ұсынылған декларациялар, жеке кәсіпкер ретінде тіркелу, жауапкершілігі шектеулі серіктестіктерге қатысу, қатысу үлестерінің болуы туралы, сондай-ақ жақын туыстары мен жекжаттары туралы мәліметтерді тұрақты автоматтандырылған түрде салыстырудың болмауы, бұл сыбайлас жемқорлыққа қарсы шектеулердің бұзылуын және мүдделер қақтығысын уақтылы анықтауға мүмкіндік бермейді.
- Басқарушылық шешімдер қабылданғанға дейін мүдделер қақтығысын уақтылы анықтаудың, бағалаудың, болдырмаудың және құжаттық реттеудің пәрменді тетіктерінің жоқтығынан көрініс табатын оны реттеудегі формалды тәсіл.
- Мемлекеттік органдар тарапынан ведомстволық бағынысты ұйымдар мен квазимемлекеттік сектор субъектілерінің қызметіне ведомстволық бақылаудың жеткіліксіздігі, соның салдарынан бұзушылықтар уақтылы анықталмайды, ал олардың жасалуына ықпал ететін себептер мен жағдайлар жойылмайды.
- Бақылау іс-шаралары негізінен лауазымды тұлғалар тағайындалғаннан кейін немесе басқарушылық шешімдер қабылданып, теріс салдарлар басталғаннан кейін жүргізілетін ішкі бақылаудың реактивті сипаты, ал бұзушылықтардың алдын алудың превентивті тетіктері жеткіліксіз қолданылады.
Аталған жүйелі себептер лауазымдарға тағайындау кезіндегі алдын ала бақылау тетіктерін жетілдіру, деректерді ведомствоаралық салыстырудың цифрлық құралдарын енгізу, мүдделер қақтығысын басқарудың тиімділігін арттыру, ведомстволық бағынысты ұйымдар мен квазимемлекеттік сектор субъектілеріне ведомстволық бақылауды күшейту, сондай-ақ ішкі бақылау жүйесін жасалған бұзушылықтарды анықтаудан олардың алдын алуға қайта бағдарлау қажеттілігін айғақтайды.
Анықталған бұзушылықтардың себептерін талдау көрсеткендей, олардың айтарлықтай бөлігі мемлекеттік қызметшілердің құқықтық хабардар болу деңгейінің жеткіліксіздігіне, сондай-ақ кадр және заң қызметтерінің өздеріне жүктелген функцияларды орындауға формалды қарауына байланысты.
Осыған байланысты сыбайлас жемқорлыққа қарсы заңнаманы сақтау мәселелері бойынша түсіндіру және ақпараттық-құқықтық жұмысты жүйелі негізде жүргізу ұсынылады.
Бұдан басқа, Персоналды басқару қызметі (кадр қызметі) туралы үлгілік ереженің 5-тармағының 1) тармақшасына сәйкес (Қазақстан Республикасы Мемлекеттік қызмет істері және сыбайлас жемқорлыққа қарсы іс-қимыл агенттігі Төрағасының 2016 жылғы 21 қазандағы № 15 бұйрығымен бекітілген), кадр қызметтеріне еңбек және мемлекеттік қызмет заңнамасының орындалуын, сондай-ақ мемлекеттік қызметте болуға байланысты шектеулердің сақталуын бақылауды қамтамасыз ету функциялары жүктелген. Сонымен бірге, анықталған бұзушылықтар кадр қызметтері жұмысының аталған бағыттағы тиімділігінің жеткіліксіз екендігін көрсетеді.
Осындай бұзушылықтарға жол бермеу мақсатында персоналды басқару қызметтері мемлекеттік қызметшілердің белгіленген шектеулерді сақтауына тұрақты мониторинг жүргізуді, қызметтік тергеп-тексерулерді уақтылы өткізуді және кінәлі тұлғаларға қатысты тәртіптік ықпал ету шараларын қабылдауды қамтамасыз етуі қажет.
Әдеп жөніндегі уәкіл туралы ережеге (Қазақстан Республикасы Президентінің 2015 жылғы 29 желтоқсандағы № 153 Жарлығы) сәйкес, сыбайлас жемқорлыққа қарсы заңнаманы сақтау мәселелері бойынша түсіндіру жұмыстарын жүргізу, сондай-ақ құқық бұзушылықтар жасауға ықпал ететін себептер мен жағдайларды талдау және оларды жою бойынша ұсынымдар енгізу әдеп жөніндегі уәкілдің құзыретіне кіреді. Әдеп жөніндегі уәкілдер сыбайлас жемқорлыққа қарсы заңнаманы сақтау, мүдделер қақтығысын болдырмау және мемлекеттік қызметте болуға байланысты шектеулерді бұзуға жол бермеу мәселелеріне ерекше назар аудара отырып, мемлекеттік қызметшілер арасында түсіндіру жұмыстарын жандандыруы қажет.
Жергілікті атқарушы органдардың, сондай-ақ орталық мемлекеттік органдардың аумақтық бөлімшелерінің, ведомстволық бағынысты ұйымдарды басқаруды жүзеге асыратын органдардың және квазимемлекеттік сектор субъектілерінің қызметінде мынадай шараларды іске асыру ұсынылады:
1) Мыналардың қызметінде сыбайлас жемқорлық тәуекелдеріне сыртқы талдау жүргізу:
- Атырау облысының мәдениет және тілдерді дамыту басқармасы және «Атырау жастар театры» ҚМҚК («Атырау жастар театры» ҚМҚК басшысы Н.Ә. және оның жұбайы Г.С.Қ. бір мекемеде жұмыс істейді);
- Т. Рысқұлов ауданының білім бөлімі (Тасшолақ бастауыш мектебінің меңгерушісі Т.Р.М. жұбайын, жұбайының ағасын, жұбайының әпкесін және өзінің туған әпкесін жұмысқа орналастырған);
- Қарағанды қаласының тұрғын үй-коммуналдық шаруашылық, жолаушылар көлігі және автомобиль жолдары бөлімі және «Теплотранзит Қарағанды» ЖШС («Теплотранзит Қарағанды» ЖШС-де қаржы директоры мен оның жүргізушісі туған ағайындылар болған, бұл жалған жұмысқа орналастыру тәуекелдерін туындатады, «Теплотранзит Қарағанды» ЖШС директорының орынбасары И.Л. активтері мен міндеттемелері туралы декларацияны ұсынбаған);
- Қарағанды облысы білім басқармасының Қарағанды қаласының Білім бөлімі («Аққу» бөбекжай-бақшасы» ҚМҚК (Ю.Ч.), «Еркетай» бөбекжай-бақшасы» ҚМҚК (А.Ж.), «Алданыш» бөбекжай-бақшасы» ҚМҚК (М.Ә.), «Мөлдір» бөбекжай-бақшасы» ҚМҚК (Г.С.) басшылары активтер мен міндеттемелер туралы декларацияны ұсынбаған);
- Қостанай облысы әкімдігінің денсаулық сақтау басқармасы және «Рудный қалалық көпбейінді ауруханасы» ШЖҚ МКК («Рудный қалалық көпбейінді ауруханасы» ШЖҚ МКК-ні тамақтандыруды қамтамасыз ету бойынша мемлекеттік сатып алу конкурсына қатысқан «Азиза-М» ЖШС диетолог ретінде бір мезгілде конкурс ұйымдастырушы аурухананың бас дәрігерінің орынбасары болған З.Ж.Ш. тартқан);
- Маңғыстау облысының денсаулық сақтау басқармасы және «Ақтау қалалық №2 емханасы» МКК («Ақтау қалалық №2 емханасы» МКК директоры Ж.М.Б. мүдделер қақтығысы туралы хабарламастан өзінің туған әпкесімен жұмыс істейді);
- Түркістан облысының білім басқармасы (квазимемлекеттік сектордың 19 ведомстволық бағынысты ұйымының басшылары немесе олардың жұбайлары декларация ұсынбаған).
2) Мемлекеттік бақылау субъектілерін келесі жылға арналған Қазақстан Республикасының мемлекеттік қызмет саласындағы заңнамасының сақталуына тексерулердің жартыжылдық жоспарына қосу мәселесін қарау:
- Астана қаласы бойынша ішкі мемлекеттік аудит департаменті (А.Б.К. басқа ақы төленетін қызметпен айналысуы, басшының орынбасары А.А.Б. пен бас маман М.Ә. жақын туыстық қатынаста болған);
- Алматы қаласының коммуналдық инфрақұрылым және тұрғын үй инспекциясы басқармасы (бас мамандардың міндетін атқарушылар Б.А. мен Н.Б. ЖК ретінде тіркелген);
- Ақкөл ауданының білім бөлімі (басшы К.К.А. мемлекеттік сатып алу кезінде мүдделер қақтығысы туралы хабарламай, «Zerde» ЖК-мен (басшысы – қызының жұбайы) шарттар жасасқан);
- Ақтөбе облысы әкімінің аппараты (басқарушылық функциялар берілген «Ақтөбе облысы әкімі аппаратының іс басқармасы» КММ бас экономисі А.З.А. ЖК ретінде тіркелген, «KUMAKOMARKET» ЖШС құрылтайшысы мәртебесіне ие және 2024 жылғы декларацияны ұсынбаған, сондай-ақ жеке тұлғаларға жүйелі түрде ақшалай қарыз берумен айналысқан);
- Ақтөбе облысының санитариялық-эпидемиологиялық бақылау департаменті (басшының орынбасарлары М.С. пен Н.Д. жұбайлары (Н. С. – бөлім басшысы, Д. Д. – бас маман) сол департаментте жұмыс істеген. Басшының міндеттерін атқару кезеңдерінде жұбайларына тікелей бағыныстылық туындаған. М.С. басқа органға ауыстырылған, Н.Д. қылмыстық іс бойынша сотталған);
- Атырау қаласының тұрғын үй-коммуналдық шаруашылық және тұрғын үй инспекциясы бөлімі (бас маман Ж.Т.Е. бала күтіміне байланысты әлеуметтік демалыста жүріп, «RRR KZ Group» ЖШС директоры лауазымын атқарған);
- Қызылорда облысының ауыл шаруашылығы және жер қатынастары басқармасы (бөлім басшысы А. Д. ЖК тіркеген);
- Қызылорда облысы бойынша ішкі мемлекеттік аудит департаменті (басшының орынбасары М.Ө. мен маман А. Е. жақын туыстық қатынаста болған);
- Батыс Қазақстан облысы бойынша мемлекеттік кірістер департаменті (кеден бекеттерінің жетекші мамандары А.Б. пен А.И. ЖШС құрылтайшысы және басшысы болған);
- Павлодар облысының дене шынықтыру және спорт басқармасы (Дене шынықтыру және спорт басқармасының лауазымды тұлғалары О.К. пен Т.С. гимнастика және футбол федерацияларының басшылары болған);
- Павлодар облысының білім басқармасы (Екібастұз политехникалық колледжінің директоры мен оқытушысы – ерлі-зайыптылар; Павлодар қаласындағы № 46 ЖОББМ-де директор мен директордың орынбасары міндетін атқарушы – ерлі-зайыптылар; Ертіс ауданының Қызылқақ жалпы орта білім беретін мектебінде директор жұбайымен және келінімен жұмыс істейді);
- Шымкент қаласының қалалық орта сапасы және бақылау басқармасы (басшының орынбасары А.М. басшылыққа хабарламастан, анасына тиесілі құрылыс объектісіне қатысты өтініштерге жауаптар дайындаған);
- Шымкент қаласының дене шынықтыру және спорт басқармасы (басшысы К.Ж.Ж. ағасы С.Ж.Ж. ведомстволық бағынысты спорт мектебі («Шымкент қаласының № 1 мамандандырылған балалар-жасөспірімдер олимпиадалық резерв спорт мектебі» КММ) директорының орынбасары болып табылады, Басқарманың басқа ведомстволық бағынысты мекемесінде («Шымкент қаласының Олимпиадалық резервті даярлау орталығы» КММ) осы мекеме директорының жекжаты (құдағайы) болып табылатын А.Б.Е. еңбек қызметін жүзеге асырады).
3) Мына ұйымдарда сыбайлас жемқорлық тәуекелдеріне ішкі талдау жүргізуді және әдеп, сыбайлас жемқорлық құқық бұзушылықтарының профилактикасын ұсыну:
- «Астана-Энергия» АҚ (№ 2 ЖЭО басшысы У.Д.А. қарамағында ұлы Д.У.А. (машинист) еңбек қызметін жүзеге асырған);
- Біржан сал ауданы әкімінің аппараты (Донск ауылдық округінің әкімі Т.Т.М. «OlimpBet» мобильді қосымшасы арқылы жалпы сомасы 27,4 млн теңгеге жүйелі түрде бәс тіккен);
- Ақмола облысының табиғи ресурстар және табиғат пайдалануды реттеу басқармасы («Орман және аңшылық шаруашылығының жедел әрекет ету жасағы» КММ басшысы Ж.Ч.Ә. «BOMBAY» казиносында құмар ойындарына қатысқан);
- Қостанай облысы әкімдігінің ауыл шаруашылығы және жер қатынастары басқармасы (басшының орынбасары Н.С.Ш. букмекерлік кеңсенің шотына 44,6 млн теңге енгізген);
- Солтүстік Қазақстан облысы әкімдігінің білім басқармасы (Ғабит Мүсірепов атындағы ауданның білім бөлімінің «Нежин орта мектебі» КММ-де ерлі-зайыптылар И.А.Д. (директор) және Ю.А.Д. (директордың орынбасары) тікелей бағыныстылықта болған);
- Абай облысының білім басқармасы (Бородулиха ауданының білім бөлімінің басшысы Д.С.И. сыныптасы А.Р.А. тапсырмаларды орындауға тартқан, оның ЖК-мен мемлекеттік сатып алу шарттарын жасасуға ықпал еткен, оны мектепке және одан кейін мемлекеттік органға жұмысқа орналастырған);
- Бородулиха ауданы әкімінің аппараты (ауылдық округтер әкімдіктерінің 4 қызметкері кәсіпкерлік субъектілерінің басшылары болған немесе оларда үлестері болған);
- Ұлытау ауданы әкімінің аппараты (букмекерлік сайттарда бәс тіккені әшкереленген Ұлытау ауданы әкімі аппаратының ұйымдастыру бөлімінің басшысы С.А.Ө. қатысты тергеу оқу демалысына байланысты тоқтатылған).
Аталған субъектілерді айқындау үшін жекелеген бұзушылықтардың болуы емес, мониторингтің бірнеше бағыттары: қаржылық бақылау, сыбайлас жемқорлыққа қарсы шектеулерді сақтау, мемлекеттік функцияларды орындаумен сыйыспайтын қызмет, мүдделер қақтығысы, туыстық бағыныстылық, құмар ойындарына қатысу, сондай-ақ ведомстволық бағынысты ұйымдар мен квазимемлекеттік сектор субъектілеріне бақылаудың жеткіліксіздігі бойынша қайталанатын тәуекелдердің жиынтығы негіз болып табылады.

